二月二十四日楊廷秀郎中諸友約遊西湖余以小疾不至分韻得子字
作者：喻良能
朝代：宋

paragraphs: 都城西頭二月尾，湖水平堤縠紋起。
南北山光罨畫中，淺深草色裙腰裏。
羣仙領客泛艅艎，黄帽劈波驚鰋鯉。
中流劇談聞兩岸，闔坐題詩動盈紙。
如澠自足醉朋從，餘瀝猶能霑走史。
當年曲水迹已陳，此日渼陂歡莫擬。
蹇予小疾獨不至，詩伯索詩殊未已。
筆已老矣何能爲，但誦西湖比西子。